KIRJALLINEN KYSYMYS E-3284/98

esittäjä(t): Reinhard Rack (PPE) komissiolle

(9. marraskuuta 1998)

Aihe: Komission kilpailumenettely

Euroopan komission viimeksi pidetyn kilpailun yhteydessä, jossa ilmeni säännönvastaisuuksia, herää kysymys muista Euroopan komission palvelukseenottomenettelyn muodoista.

Erityisen kiinnostavia ovat määräaikaisten työntekijöiden yksinkertaistetut valintamenettelyt, jotka mahdollistavat virkamiesuran Euroopan komissiossa.

Kuinka monta työntekijää oli/on palkattu määräaikaisella sopimuksella Euroopan komissioon

a) vuosina 1990-1994

b) vuosina 1995-1998?

Voiko komissio eritellä kansallisuuksien mukaan kaikkien ura-alueiden (A, B, LA) työntekijät, joilla on määräaikainen sopimus?

Kuinka monta työntekijää, joilla oli määräaikainen sopimus, otettiin virkamieheksi yksinkertaistetun palvelukseenottomenettelyn kautta?

Onko olemassa muita tapoja tulla Euroopan komission virkamieheksi? Jos on, pyydän niistä samoja tietoja kuin määräaikaisten työntekijöiden yksinkertaistetuista valintamenettelyistä.

Komission jäsenen Erkki Liikasenkomission puolesta antama vastaus

(21. joulukuuta 1998)

Hallintomäärärahoilla palkattujen väliaikaisten toimihenkilöiden lukumäärä lisääntyi 557:stä 748:aan vuosina 1990-1994. Vuosina 1995-1998 näiden toimihenkilöiden lukumäärä on kääntynyt laskuun: vuoden 1995 lopussa heitä oli 971, mutta tällä hetkellä enää 824. Tiedot väliaikaisten toimihenkilöiden jakautumisesta eri kansallisuuksiin ja palkkaluokkiin näiden kahden ajanjakson lopussa toimitetaan suoraan arvoisalle parlamentin jäsenelle ja parlamentin pääsihteeristöön.

Väliaikaisten toimihenkilöiden palvelukseenotossa ja valinnassa noudatetaan uutta yksinkertaistettua menettelyä, joka tuli voimaan 1. joulukuuta 1996 (13 päivänä marraskuuta 1996 tehty komission päätös(1)). Palkkaluokkiin A4/5 ja B3 kuuluvat työntekijät otetaan palvelukseen erityisalojen tuntemuksen perusteella. Palvelukseenottomenettely jakautuu kolmeen vaiheeseen: ensin määritellään avoimien paikkojen tehtävänkuvaus; sitten julkaistaan hakuilmoitus, useimmiten rajoitetussa piirissä (asianomainen pääosasto voi laatia luettelon sopivista henkilöistä tai voidaan ottaa yhteyttä pysyviin edustustoihin), mutta tarvittaessa se voidaan suunnata myös laajalle yleisölle (suorat yhteydenotot kansallisiin julkishallinnon elimiin, ilmoitukset erikoisalojen lehdissä); lopuksi ehdokkaat kutsutaan valintakomitean haastatteluun, minkä jälkeen laaditaan luettelo soveltuvista hakijoista. Peruspalkkaluokkiin A7 ja B5 rekrytoidaan henkilöitä, jotka ovat läpäisseet yleisen avoimen kilpailun, paitsi jos kyseessä on jonkin erikoisalan toimi, jolloin sovelletaan edellä kuvattua menettelyä. Yksinkertaistamalla menettelyä pyritään nopeuttamaan väliaikaisten toimihenkilöiden valintaa, vähentämään rekrytointikustannuksia mm. yleisten lehti-ilmoitusten osalta ja varmistamaan palvelukseenoton sääntöjenmukaisuus ja avoimuus.

Sisäisiä vakinaistamiskilpailuja, joiden kautta väliaikaiset toimihenkilöt voivat päästä komission vakinaisiksi virkamiehiksi, on järjestetty vuodesta 1988. Komissio on tunnustanut 13. marraskuuta 1996 tekemässään päätöksessä, että kyseessä on rinnakkainen tie toimielimen vakinaiseksi virkamieheksi. Kuten yleiset avoimet kilpailut, myös vakinaistamiskilpailut muodostuvat kirjallisista kokeista ja valintalautakunnan valvonnassa suoritettavasta suullisesta kokeesta. Edellä mainitulla päätöksellä komissio päätti lopettaa tällaiset kilpailut, ja viimeiset sisäiset kilpailut vakinaistettavia toimihenkilöitä koskevan varallaololuettelon laatimiseksi järjestetään vuonna 1999.

Hallintomäärärahoista palkattavia väliaikaisia toimihenkilöitä vakinaistettiin vuosina 1990-1994 yhteensä 942 (eli keskimäärin 188 vuodessa), ja vuosina 1995-1998 yhteensä 614 (eli keskimäärin 154 vuodessa). Tiedot heidän jakautumisestaan eri kansallisuuksiin ja palkkaluokkiin näiden kahden ajanjakson lopussa toimitetaan suoraan arvoisalle parlamentin jäsenelle ja parlamentin pääsihteeristöön.

(1) SEC(96) 1940 lopullinen.